text: Syd- og Sønderjylland rammes først af hedebølgen
  23 juli 2018 kl. 16.21
  En bastant hedebølge begynder tirsdag at rulle op over landet syd fra. I Syd- og Sønderjylland rammer de 30 grader først.
  Vi har udsigt til adskillige dage i træk med temperaturer omkring eller sågar over 30 grader i store dele af landet.
  Samtidig er der mange steder udsigt til tropenætter, når den varslede hedebølge allerede fra tirsdag begynder at rulle ind over landet.
  Et svagt højtryk bevæger sig tirsdag op mod Danmark fra sydvest, inden det senere på ugen lægger sig nord for landet.
  Herved begynder meget varm luft at strømme frem til Danmark. 
  25 grader klokken 10 - 30 grader om eftermiddagen
  Især i Midt-, Øst og Sønderjylland kan nå 30 grader, men i og med at vinden bliver ret svag, vil man flere steder i landet komme tæt på samme høje temperatur.
  Allerede midt på formiddagen vil termometeret flere steder vise 25 grader.
  Det betegnes som en landsdækkende hedebølge, når gennemsnittet af de højeste temperaturer over mindst tre dage kommer over 28 grader i mere end halvdelen af landet.
  
  Meget varmt vejr resten af juli
  Hedebølgen ventes at kulminere torsdag eller fredag med op til 33 grader, inden lidt mere ustabil luft med tordenbyger kan gøre det knap så varmt i weekenden. 
  Det generelt varme vejr med høje temperaturer ventes dog at fortsætte frem til begyndelsen af august.
  Juli i år tegner i øvrigt til at blive den tørreste af sin slags nogensinde målt i Danmark.
  